Document ID: 31995D0555

KOMMISSIONENS BESLUTNING af 20. december 1995 om fordelingen af de mængder af kontrollerede stoffer, der er tilladte for væsentlige anvendelser i Fællesskabet i henhold til Rådets forordning (EF) nr. 3093/94 om stoffer, der nedbryder ozonlaget (95/555/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3093/94 af 15. december 1994 (1), særlig artikel 3, 4 og 7, og
ud fra følgende betragtninger:
Af hensyn til ozonlaget har Fællesskabet besluttet at afvikle visse kontrollerede stoffer fra den 1. januar 1995, der er tidligere end fastsat i Montreal-protokollen;
i henhold til artikel 3, stk. 1, 2, 3, 4, 5 og 7, i forordning (EF) nr. 3093/94 skal Kommissionen hvert år fastsætte væsentlige anvendelser, der kan tillades i Fællesskabet, og hvilke mængder af kontrollerede stoffer, der må produceres, markedsføres og anvendes hertil;
disse væsentlige anvendelser skal fastsættes for chlorfluorcarboner i henhold til artikel 3, stk. 1 og artikel 4, stk. 1; andre fuldt halogenerede chlorfluorcarboner i henhold til artikel 3, stk. 2 og artikel 4, stk. 2; haloner i henhold til artikel 3, stk. 3 og artikel 4, stk. 3; tetrachlormethan i henhold til artikel 3, stk. 4 og artikel 4, stk. 4; 1,1,1-trichlorethan i henhold til artikel 3, stk. 5 og artikel 4, stk. 5, og hydrobromfluorcarboner i henhold til artikel 3, stk. 7 og artikel 4, stk. 7, i Rådets forordning (EF) nr. 3093/94;
de kriterier, der anvendes til at vurdere væsentlige anvendelser, svarer til dem, parterne i Montreal-protokollen har fastsat i deres afgørelse IV/25, og de er:
a) anvendelse af et kontrolleret stof bør kun kvalificeres som »væsentlig«, hvis:
i) det er nødvendigt for sundheden og sikkerheden eller er afgørende for, at samfundet kan fungere (herunder kulturelle og intellektuelle aspekter)
ii) der ikke findes teknisk og økonomisk gennemførlige alternativer eller erstatninger, der kan accepteres ud fra et miljø- og sundhedsmæssigt synspunkt
b) produktion og forbrug af et kontrolleret stof til væsentlige anvendelser må kun, hvis overhovedet, tillades, hvis:
i) der er blevet truffet alle økonomisk gennemførlige skridt til at minimere den væsentlige anvendelse og tilknyttede emission af det kontrollerede stof
ii) det kontrollerede stof ikke findes i tilstrækkelig mængde og kvalitet fra eksisterende lagre af indsamlede og genvundne kontrollerede stoffer, og ligeledes under hensyntagen til udviklingslandenes behov for kontrollerede stoffer;
Montreal-protokolparternes afgørelse VI/9 tillader de produktions- eller forbrugsniveauer, der er nødvendige for at opfylde de væsentlige anvendelsesbehov af kontrollerede stoffer til i) dosisinhalatorer (MDI) til behandling af astma, kroniske obstruktive lungesygdomme (COPD), og til ii) laboratorie- og analyseformål som specificeret i bilag I til denne beslutning;
i henhold til protokolparternes afgørelse VI/9 skal parterne bestræbe sig på at minimere anvendelse og emission på alle mulige måder. I tilfælde af dosisinhalatorer omfatter sådanne måder undervisning af læger og patienter i andre behandlingsformer, og bestræbelser på i god tro at eliminere eller genindfange emissioner ved påfyldning og afprøvning i overensstemmelse med nationale love og bestemmelser;
efter at have modtaget en række ansøgninger fra medlemsstaterne offentliggjorde Kommissionen beslutning 95/324/EF (2), der anerkender dosisinhalatorer til behandling af astma og anden kronisk åndenød samt anvendelser til laboratorieformål som væsentlige anvendelser, og som fastlægger de væsentlige anvendelser og respektive mængder for Det Europæiske Fællesskab på medlemsstaternes vegne for 1996 i tråd med Montreal-protokollens ovennævnte afgørelser IV/25 og VI/9;
den ved beslutning 95/324/EF godkendte mængde af 1,1,1-trichlorethan, er utilstrækkelig til at opfylde de væsentlige anvendelser til laboratorieformål og analysearbejde;
for at øge mængderne af 1,1,1-trichlorethan, der er nødvendige for at imødekomme de væsentlige laboratorieanvendelser, der er fastlagte i beslutning 95/324/EØF, skal Kommissionen bestemme, hvilke distributører der kan levere de kontrollerede stoffer;
Kommissionen har offentliggjort en meddelelse (3) til brugervirksomhederne i Det Europæiske Fællesskab af de kontrollerede stoffer, der er tilladt til væsentlige anvendelser i Fællesskabet i 1996 i henhold til forordning (EF) nr. 3093/94, og har i den forbindelse modtaget ansøgninger om tilladelse til anvendelse af kontrollerede stoffer til væsentlige anvendelser i 1996;
i forbindelse med Montreal-protokollens procedurer for identificering og vurdering af væsentlige anvendelser anmodes parterne om at udpege de brugere, der må udnytte disse væsentlige anvendelser i 1996;
Kommissionen udsteder tilladelser til de brugere, der er udpeget i overensstemmelse med artikel 3, 4 og 7, og i overensstemmelse med den i artikel 16 fastsatte procedure i forordning (EF) nr. 3093/94;
i denne forbindelse kan en producent således af den ansvarlige myndighed i den medlemsstat, hvor producentens relevante produktion finder sted, få tilladelse til at producere de kontrollerede stoffer med henblik på at imødekomme de tilladte ordrer fra de udpegede brugere, og medlemsstatens ansvarlige myndighed skal på sin side i god tid på forhånd underrette Kommissionen om sådanne tilladelser;
i artikel 16 i forordning (EF) nr. 3093/94 er der fastlagt en procedure, ifølge hvilken der træffes beslutninger om forordningens gennemførelse;
de i denne beslutning fastsatte foranstaltninger er i overensstemmelse med udtalelse fra det i ovennævnte forordnings artikel 16 omhandlede udvalg;
listen over væsentlige anvendelser og mængder af kontrollerede stoffer er anført i bilag II til oplysning for producent- og brugerindustrier -
VEDTAGET FØLGENDE BESLUTNING:
Artikel 1
De virksomheder, der må udnytte de væsentlige anvendelser for egen regning, eller som må bringe de kontrollerede stoffer i fri omsætning med henblik på anvendelse til de undtagne væsentlige laboratorieformål, er anført i bilag 1.
Artikel 2
Som supplement til artikel 1, stk. 1, i beslutning 95/324/EF forøges de mængder af 1,1,1-trichlorethan til væsentlige anvendelser i laboratorier med 300 tons.
Artikel 3
Fordelingen af mængderne til væsentlige anvendelser er anført i bilag II.
Artikel 4
Denne beslutning er rettet til de virksomheder, der er nævnt i bilag I.
Artikel 5
Denne beslutning gælder fra 1. januar til 31. december 1996.
Udfærdiget i Bruxelles, den 20. december 1995.

Labels: 0
1
5
20